**Meland sitt største «innbydingskort»**

Kyrkja vår fyller 150 år i år, og det er det grunn til å feire. Meland kyrkje har i alle desse åra vore som ei stor innbyding. Sentralt plassert i kyrkja står alteret som Melands største «innbydingskort». Jesus står der med opne armar og under står denne teksten: *« Kommer hid til mig alle I som arbeide og ere besværede. Jeg vil vederqvæge eder»* Dessverre ikkje så lett å forstå denne gamle danske teksten for 2016-menneske. På moderne nynorsk er teksten slik: *Kom til meg alle de som slit og har tung å bera; eg vil gje dykk kvile. Matteus 28.v. 11.*

Det er rart å tenke på at dette biletet har stått der i 150 år og invitert Melandsfolk til å kome til Jesus Kristus. Og kor mange tusen som har sett på det nokre få gonger eller mange gonger, og svara på invitasjonen på ulikt vis. Nokre med eit klart « ja», nokre med « er eg verdig?», nokre med eit likegyldig «tja, får sjå om det passar ein gong» og nokre med «nei, aldri i livet», og sikkert mange andre variantar. Alterbildet viser kor ulikt folk tek imot invitasjonen; nokre kneler ned, nokre avviser med harde blikk, nokre berre ser og tenker.. Så kan ein jo spekulere på, var det lettare å ta imot invitasjonen i 1866 enn i dag? Var det meir slit og tunge byrder då enn no? Kanskje – ytre sett var livsvilkåra mykje tøffare for melandsfolk den gongen. Fattigdom eller svært enkle kår, sjukdom, hardt arbeid og magert framtidshåp var realiteten for mange. Og oppslutningen om kyrkja var nok temmeleg mykje større enn i dag. Men samtidig så synes eg å observere at det er mange som slit og har tungt å bera i 2016 også. Den store velstanden som dei fleste tek del i, har gjort at vi stiller enormt store krav til oss sjølv og samfunnet. Krav som held på å knekke alt for mange. Media i alle moglege former gjer oss slitne av alle impulsane vi blir utsette for. Eg er ikkje fri frå det eg heller. Difor kjenner eg at Jesu ord appellerer til meg. Eg treng den kvila som Jesus vil gi. Og eg øver meg på å ta imot kvila. Det gjer godt å få knele og ta imot.

Eg har fått god hjelp til å utforme eit innbydingskort med altermaleriet i sentrum. Det som omkransar biletet er fornamna på dei døypte tilhøyrande Meland frå 1997 til i dag – det er dei vi har registrert på data. Alle døypte frå 19 år og nedover utgjer om lag 1700 personar (det same som samla folketal i 1866, pussig nok). Dei er berre symbol for alle innbyggarane i soknet vårt- som er 8000 personar. Ein formidabel utfordring for oss som kyrkjelyd, er at alle desse bør få vite om innbydinga frå Jesus. Til å gjere det treng vi mange som er villig til å bruke noko av tida si, pengane sine og kreativiteten sin for gje innbydinga vidare.

Mellom anna er det stor trong for eit nytt og meir tenleg bygg der folk flest ferdast etter 150 år med berre ei kyrkje på Meland. Utan stor frivillig innsats får vi ikkje det til. Med mange som vil det same, får vi det til! Då kan det bli 100-årsfeiring i 2120 der dei stolt fortel kva Melandsbuen fekk til for hundre år sidan, sjølv om det såg nokså umogleg ut. Er du klar til å bli med?

Er du ikkje klar for innsats , verken til dette prosjektet eller andre, så vil eg rå deg til å knele ned framfor Jesus, anten i Meland kyrkje, heime eller ein annan plass og ta imot kvila først. Så får vi sjå kva som skjer..

**Send himmelsk ro ligg dogg som fell,**

**til striden er forbi;**

**ta strev og møde frå vår sjel,**

**og lat vårt liv få vitne vel om kvila du vil gi.**

(Whittier/Brunvoll nr 416 v. 4. i Norsk salmebok).

Anne Sofie Nergård Uthaug, kyrkjeverje i Meland.